Hej alle.

Som forventet blev Lokalplan nr. 182 for kolonihaveområder i Ballerup kommune vedtaget i kommunalbestyrelsen d. 25. januar 2021.
Administrationens indstilling til kommunalbestyrelsen kan læses i vedhæftede link

<https://ballerup.dk/dagsorden/kommunalbestyrelsen-25-01-2021>

Af denne indstilling fremgår også, hvilke ændringer der er foretaget i det forslag til lokalplan, som var i høring i sommer. Det drejer sig i store træk om følgende:

- opholdsbestemmelserne fastholdes, men de 4 weekender udover ferier i vinterperioden er nu fastlagt til 4 bestemte weekender.
- vedr. bebyggelse fastholdes max 60m2 hovedhus og 20 m2 småbygninger, men de enkelte småbygninger får ikke defineret en max størrelse - bortset fra overdækket terrasse, som max må være 15 m2.
- der kan under bestemte forhold gives dispensation for, at småbygninger skal ligge 2,5 m fra hovedbygning
- der er ændret i afstandskravene til lodgrænse vedrørende drivhuse og småbygninger
- der kan v. dispensation gives tilladelse til anneks på max 10 m2 til overnatning under nærmere betingelser
- der reguleres ikke vedr. gavlvinduer
- bestemmelsen om, at vedtægter skal godkendes af kommunen er fjernet. Der opfordres dog til at vedtægterne indsendes til kommunen.
- krav om kollektiv varmetilslutning udgår

I bilaget ‘Notat med nuværende formulering og ændringsforslag til lokalplan nr. 182’ er oplistet de oprindelige formuleringer overfor de nu vedtagne formuleringer, og viser således ændringerne i en lidt mere detaljeret form.

Bestyrelsen vil nu tage kontakt til Kolonihaveforbundet med henblik på nærmere aftaler om klage til Plannævnet. I vil høre nærmere, når dette er afklaret.

Med venlig hilsen Bestyrelsen.